
Holcz Marianna elnök köszöntötte a megjelenteket, megállapította, hogy az ülésen a képviselők egy fő kivételével jelen vannak, így az ülés határozatképes. Javasolta, hogy a jegyzőkönyv-hitelesítő Vári Józsefné legyen. A javaslatot a képviselő-testület egyhangú igen szavazattal, tartózkodás és ellenszavazat nélkül elfogadta.


Az elnök ezután javaslatot tett a meghívóban szereplő napirendi pontok elfogadására. A javaslatot a képviselők elfogadták, módosítási indítvány nem érkezett, így a napirendi pontokat a képviselők 3 igen szavazattal, tartózkodás és ellenszavazat nélkül egyhangúlag elfogadták.

1. Beszámoló az elmúlt időszak eseményeiről 


Holcz Marianna elnök elmondta, a legutóbbi ülés óta megrendezésre került Várdombon az Elszármazottak Találkozója, melyet sikeresnek értékelt azzal a hozzáfűzéssel, hogy részben az időjárás miatt, részben a rendezvény természete miatt (idős embereket vártunk vissza) sokan sajnos  nem tudtak részt venni rajta. 


Az elnök elmondta, az utolsó ülés óta beadott pályázat sikeres volt, a megnyerhető maximális összeget, 100 000 Ft-ot nyert Várdomb község Német Nemzetiségi Önkormányzata a Tolna Megyei Német Kisebbségi Önkormányzatok Szövetsége jóvoltából, mely összeg a Találkozó megrendezésére lett fordítva. 


Végül az elnök beszámolt a régóta várt feladatalapú támogatás számlára érkezéséről. 


Az elnök beszámolóját a képviselő-testület 3 egyhangú igen szavazattal, tartózkodás és ellenszavazat nélkül elfogadta. 

2. Az általános iskolások tankönyv-támogatásának megbeszélése


A Várdomb község Német Nemzetiségi Önkormányzata és Várdomb- Alsónána Bölcsőde, Óvoda és Általános Iskola között létrejött együttműködés értelmében Holcz Marianna elnök előzetesen konzultált az általános iskola igazgatójával a diákok német nyelvű tankönyveinek  támogatásának mértékéről. Szamos Józsefné 80 000 Ft támogatást kért a Német Nemzetiségi Önkormányzattól, amely összeg lehetővé teszi, hogy a tanulók ingyen juthassanak hozzá az igen drága német nyelvű tankönyvekhez, tehermentesítve ezzel a szülőket. Az elnök javasolta az összeg  jóváhagyását. A képviselő-testület a javaslatot 3 igen szavazattal, tartózkodás és ellenszavazat nélkül elfogadta és a következő határozatot hozta. 



12/2011.08.19./NNÖ számú határozat 



Várdomb község Német Nemzetiségi Önkormányzata 80 000 Ft-tal hozzájárul 


Várdomb- Alsónána Bölcsőde, Óvoda és Általános Iskola tanulóinak német nyelvű 

tankönyveinek megvásárlásához.

3. A német nemzetiségű középiskolába járók támogatásának megbeszélése


Várdomb községből a 2011/2012-es tanévben három diák tanul a bajai Magyarországi Németek Általános Művelődési Központjának Gimnáziumában. Holcz Marianna elnök elmondta, az elmúlt években 30 000 Ft-tal támogatta Várdomb község Német Nemzetiségi Önkormányzata az intézményben tanulókat, ezzel is megkönnyítve az iskolakezdést azok számára, akik a német nyelvet kimagasló szinten kívánják elsajátítani egy olyan intézményben, amely a németség hagyományainak ápolására és a magyarországi németek identitásának megőrzésére nagy hangsúlyt fektet. 


Holcz Mariann elnök ezért javasolta, hogy Várdomb község Német Nemzetiségi Önkormányzata a három diák számára továbbra is biztosítsa a 30 000 Ft egyszeri iskolakezdési támogatást. A javaslatot a képviselő-testület 3 igen szavazattal, tartózkodás és ellenszavazat nélkül elfogadta és a következő határozatot hozta.



13/2011.08.19./NNÖ számú határozat 



Várdomb község Német Nemzetiségi Önkormányzata 30 000 Ft egyszeri 



iskolakezdési támogatásban részesíti a bajai Magyarországi Németek Általános 


Művelődési Központjának Gimnáziumában tanuló várdombi lakosokat, Gál Norinát, 

Puskás Beatrixot és Szőnyi Zsófiát. 

4. Egyebek


A Tolna Megyei Német Kisebbségi Önkormányzatok Szövetsége újabb pályázatot hirdet, melynek keretében 100 000 Ft-ot lehet megpályázni. Holcz Marianna elnök javasolta, hogy a pályázatot a Márton nap megrendezésére nyújtsuk be. A képviselők a javaslatot 3 igen szavazattal, tartózkodás és ellenszavazat nélkül elfogadták és a következő határozatot hozták.



14/2011.08.19./NNÖ számú határozat 



Várdomb község Német Nemzetiségi Önkormányzata pályázatot nyújt be a Tolna 

Megyei Német Kisebbségi Önkormányzatok Szövetségéhez, melyben a Márton nap 

megrendezésére pályázik. 


Pamuk Tiborné azzal a kéréssel kereste meg a Német Nemzetiségi Önkormányzatot, hogy szeretne olyanokkal beszélgetni, akik szintén tudnak még várdombi svábul. Holcz Marianna elmondta, nagyon örült a felvetésnek, és javasolta a képviselő-testületnek, hogy szervezzék meg az összejövetelt, melynek során a várdombi sváb nyelv felelevenedhet, esetleg rögzítésre is kerülhet. A képviselők a javaslatot 3 igen szavazattal, tartózkodás és ellenszavazat nélkül elfogadták és a következő határozatot hozták.



15/2011.08.19./NNÖ számú határozat 



Várdomb község Német Nemzetiségi Önkormányzata beszélgetést szervez német 

nyelven, melynek célja a várdombi sváb nyelv felelevenítése.


2011. október 1-je és 31-e között Magyarországon népszámlálást tartanak, mely a kisebbségek szempontjából igen nagy jelentőséggel bír. Ezért a képviselők megtárgyalták, hogyan lehetne elérni, hogy az adatgyűjtők pontos képet kapjanak a német nemzetiséghez tartozók számáról. 


Holcz Marianna elnök felhívta a képviselők figyelmét, hogy aktualitást nyer a sikeres nyelvvizsgák támogatásáról szóló felhívás, mely a képviselők szándéka szerint hamarosan kiplakátolásra kerül. 


Vári Józsefné felhívta a képviselők figyelmét egy hamarosan megjelenő pályázati lehetőségre, mely során a templom felújítására volna alkalom. A képviselő-testület megegyezett, hogy körüljárják a problémát és igyekeznek élni a pályázati lehetőséggel. 


Mivel egyéb hozzászólás, felvetés nem érkezett, az elnök megköszönte képviselő-társainak a munkát és az ülést bezárta.

Várdomb, 2011. augusztus 19.

